**משה פַדְלוֹן** (נולד ב-15 בספטמבר 1952) כיהן כראש עיריית הרצליה בשנים 2013–2024. קודם לכן שירת כבכיר בעיריית הרצליה ומפקד בפיקוד העורף, לאחר שהשתחרר מצה"ל בדרגת סא"ל במילואים.

תולדות חייו
-----------

פדלון נולד, גדל והתחנך בהרצליה לאב שעולה מלוב. אמו טוני הייתה גננת ואביו אליהו עבד בתעשייה הצבאית. הוא גדל בשכונת נווה ישראל. למד בבית הספר "בן צבי", והמשיך בתיכון "אורט" בעיר. פדלון החל את שירותו הצבאי כחובש קרבי. לאחר מכן המשיך לקצונה, ושרת במגוון תפקידי פיקוד עד שקיבל את הפיקוד על בית הספר לחובשים של צה"ל (דרגת סא"ל).

פדלון בוגר תואר ראשון במדעי המדינה, ממשל ופוליטיקה, ותואר שני במינהל ציבורי בשלטון המקומי, שניהם מאוניברסיטת חיפה.

בשנים 1994–2006 היה מנהל אגף שיפור פני העיר (שפ"ע) בעיריית הרצליה, ובשנים 2006–2013 היה מנהל אגף תחזוקה, ביטחון ולוגיסטיקה (תב"ל).

### ראש עיריית הרצליה

פדלון התמודד על ראשות העירייה בראש סיעת "חזון וניסיון" שהקים. בסיבוב השני של הבחירות לרשויות המקומיות, ב-5 בנובמבר 2013, גבר על יריבו, צבי הדר, ברוב של 61.3% מקולות הבוחרים, וב-26 בנובמבר החליף את ראש העירייה הקודם יהונתן יסעור. בבחירות לרשויות המקומיות בשנת 2018 נבחר לתקופת כהונה נוספת.

בשנת 2017 דורגה הרצליה במקום הראשון בדירוג היציבות הכלכלית של הערים הגדולות של חברת דן אנד ברדסטריט ובשנת 2018 שמרה על מעמדה כראשונה בישראל בדירוג BDI. מהדירוג עלה כי הרצליה הייתה העיר האיתנה בישראל, עם הכנסות בסך 853.8 מיליון שקל לשנת 2015 ועודף תקציבי של 2.1%.

במרץ 2018 חתם פדלון על הצטרפות העיר הרצליה לתוכנית הארצית לקידום איכות הסביבה בעיר והתחייב לשורה ארוכה של צעדים שמטרתן לקדם עירוניות, קיימות ואיכות סביבה. בין היתר התחייבו העיריות לקדם מדיניות של התייעלות אנרגטית במתקני העירייה, הטמעת בנייה ירוקה בכל המבנים בעיר, הפחתת השימוש ברכב פרטי בעיר ועידוד השימוש באמצעי תחבורה בני-קיימא, צמצום פסולת, עידוד צריכה מקומית ואימוץ עקרונות של תכנון בר-קיימא במרחב העירוני.

במארס 2016 הודיע מינהל התכנון על מתן תוקף לפרויקט הבניה בגן לאומי אפולוניה בהרצליה הכולל הקמת שכונה בת 3,000 יחידות דיור בבניינים של עד 26 קומות ושטחי תעסוקה בהיקף של 50 אלף מ"ר ושלושה בתי מלון. פדלון, הוביל את עתירת העירייה כנגד התוכנית, ובשיתוף תושבי הרצליה ופעילי סביבה עתרה העירייה לבית המשפט לביטול התוכנית. כאלטרנטיבה לבניית יחידות דיור בהרצליה הציע פדלון את תוכנית הבניה בשטח שדה התעופה, ותוכנית "קריית השחקים" ליד תחנת הרכבת. באוקטובר 2017 קיבל בית המשפט את עתירת העירייה והחזיר את הנושא לדיון מחודש בוועדה המחוזית.

במאי 2018 קיבל בית המשפט העליון את עמדת עיריית הרצליה לפיה יש להחזיר לוועדה המחוזית את הדיון בתוכנית קומפלקס מלונות אכדיה שעלולה לפגוע קשות בחופי העיר.

בתקופת כהונתו הושלמה בנייתו של בית העירייה החדש, במתחם "שער העיר", שעמד ללא שימוש שנים רבות קודם לכן, והחלה הקמתה של שכונת רבי קומות במתחם גליל ים המיועדת לזוגות צעירים. בתחום התרבות הנהיג עדלאידע בהשתתפות תלמידי בתי הספר בעיר. בנוסף נעשו שינויים בתחום התחבורה: טיפול בבעיית הפקקים בעיר, הרחבת התחבורה הציבורית, מציאת פתרון מוסכם לתחבורה ציבורית לצעירים בשבת, ומתן חנייה חינם בכחול־לבן לתושבי העיר.

בבחירות לרשויות המקומיות בשנת 2024 התמודד לכהונה נוספת ונתמך בידי "המחנה הממלכתי", לבסוף הפסיד בפער של כ-250 קולות ליריב פישר. למחרת השבעת המועצה הנכנסת התפטר פדלון מהמועצה יחד עם סגניתו איה פרישקולניק ופרש מהחיים הפוליטיים.

#### יו"ר פורום רשויות החוף

ב-16 במרץ 2017 נערך המפגש הראשון של פורום רשויות החוף במרכז השלטון המקומי. משה פדלון, ראש עיריית הרצליה, נבחר פה אחד ליו"ר הפורום.

חיים אישיים
-----------

פדלון נשוי ללילך ואב לשלושה. לפדלון שלושה אחים ואחות אחת.

קישורים חיצוניים
----------------

ויקישיתוף מדיה וקבצים בנושא **משה פדלון** בוויקישיתוף
* משה פדלון, ברשת החברתית פייסבוק
* הדס מגן, ‏משה פדלון: "אמרתי: 'רגע רגע, אני בא מהשטח, ואני אוכיח שגם לי יש את הנתונים להיות ראש עיר'", באתר גלובס, 24 באפריל 2019
* אתר למנויים בלבד גילי מלניצקי, "אנחנו לפני פיצוץ": ראש עיריית הרצליה שובר את הכלים, באתר TheMarker‏, 25 בדצמבר 2020

הערות שוליים
------------

1. ↑  יעל רון ומתן כהן, כך נולד ראש עירייה: סיפורו של משה פדלון, באתר mynet (כפי שנשמר בארכיון האינטרנט), 17 בנובמבר 2013
2. ↑  אלינור פוקס, ‏בחירות מקומיות 2013: הרצליה, באתר ‏מאקו‏, 4 ביולי 2013
3. ↑
4. ↑
5. ↑  הילה ציאון‏, דירוג: איזו עירייה היא הכי חזקה בארץ?, באתר וואלה!‏, 15 במאי 2017
6. ↑  מערכת תשתיות, פורום הערים העצמאיות חתם על אמנת איכות הסביבה, הפחתת השימוש ברכב פרטי ובנייה ירוקה, 21.3.18
7. ↑  ירון ניר, ניצחון לתושבי הרצליה: תוכנית הרחבת דן אכדיה תחזור לוועדה המחוזית, באתר צומת השרון הרצליה, ‏2.5.18
8. ↑
9. ↑  וואלה! מקומי‏, בני גנץ תומך במשה פדלון לראשות עיריית הרצליה, באתר וואלה!‏, 10 באוגוסט 2023
10. ↑  לאחר קרב צמוד: יריב פישר נבחר לראשות העיר הרצליה, באתר ynet, 1 במרץ 2024
11. ↑  שרון יונתן, בעקבות תוצאות הבחירות: פדלון ופרישקולניק פרשו, גם מנכ"ל העירייה פרש. אלו החברים החדשים, באתר צומת השרון, ‏21 במרץ 2024
12. ↑  פורום רשויות החוף, באתר מרכז השלטון המקומי, ‏16/03/2017
13. ↑  יעל רון, בחירות מקומיות 2013: הרצליה, באתר mynet (כפי שנשמר בארכיון האינטרנט), 24 באוקטובר 2013

| ראשי מועצת ועיריית הרצליה |
| --- |
| 

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| אברהם הירש | שמעון זאב לוין | בן ציון מיכאלי | פסח יפהר | נתן רוזנטל | משולם לנגרמן  (ועדה קרואה) | יוסף נבו | אלי לנדאו | יעל גרמן | יהונתן יסעור | משה פדלון | יריב פישר |
| מ-1937 | מ-1938 | מ-1943 | מ-1959 | מ-1966 | מ-1967 | מ-1969 | מ-1983 | מ-1998 | 2013 | מ-2013 | מ-2024 |

 |